Document ID: /roh_data/filtered/fineweb-2-filterrobots_roh.jsonl.gz/4026

En la litteratura è la viafier dal Gottard savens in tema. Per incumbensa da la societad da la viafier dal Gottard descriva Carl Spitteler l'onn 1897 in viadi cun il tren tras il Gottard e l'istorgia dal Gottard. L'onn 1947 cumpara il roman istoric da Felix Moeschlin «Wir durchbohren den Gotthard». Moeschlin è in represchentant plain influenza da la defensiun spiertala da la patria. La litteratura da quel temp ha marcà il maletg svizzer da las viafiers da muntogna: ellas ed en spezial il Gottard sco liom d'ina capodovra da l'inschigneria e da la capacitad da prestaziun da la Svizra, ina naziun fundada sin la voluntad politica. L'episoda da la buttiglia da sirup en il tunnel a spirala descritta en il cudesch per la giuventetgna da Klaus Schädelin «Mein Name ist Eugen» (1955) sa legia anc adina cun grond divertiment. Il cudesch è vegnì filmà l'onn 2005.
« Damai che la notg la pli maiestusa en in tunnel na sa distingua insumma betg d'ina notg ordinaria en in tschaler, croda la tensiun bainbaud per mancanza da nutriment. »Carl Spitteler, Il Gottard, Frauenfeld 1897, p. 53